Tárgyalja: Ügyrendi Közrendvédelmi és Településfejlesztési Bizottság
Nyilvános ülés anyaga

Berettyóújfalu Város Önkormányzata Polgármesterétől

ELŐTERJESZTÉS

a Szolgáltató Önkormányzat Díjra vonatkozó pályázat benyújtásához szükséges határozat meghozatalára 

Tisztelt Képviselő-testület!

A Szolgáltató Önkormányzat Díj a belügyminiszter által alapított és adományozott elismerésekről szóló 37/2012. (VIII. 2.) BM rendelet 2018-ban kihirdetett módosításával került megalapításra.
A Szolgáltató Önkormányzat Díj az együttműködés, átláthatóság és nyitottság, hatásosság, hatékonyságjavulás, fontosság, fenntarthatóság és megismételhetőség szempontjából jó gyakorlatot megvalósító helyi önkormányzatok számára adományozható.

A Szolgáltató Önkormányzat Díjat olyan önkormányzatok nyerhetik el, melyek kötelező, vagy önként vállalt feladataikat szolgáltató szemléletben, példamutató jó gyakorlatok által hajtják végre, ezért a díj elnyerésének feltétele olyan pályázat benyújtása, amelyben az önkormányzatok a szolgáltató jelleget bizonyító jó gyakorlataikat mutatják be.

A szolgáltató önkormányzat értékorientált szolgáltatói kultúrája megjeleníti az önkormányzat és intézményrendszereinek szakmai hitelességét, ezen szervezetek és a település érdekhordozói (lakosok, a településen működtetett vállalkozások, államigazgatási szervek, állami tulajdonban lévő és önkormányzati intézmények, nonprofit civil szervezetek, egyházak és azok szervezetei) között létrejövő partnerséget, a tevékenységüket kísérő nyilvánosságot, és nem utolsó sorban ezen intézményekben dolgozók – érdekhordozók által megítélhető – emberi, szakmai minőségét, hitelességét.

A Díj célja, hogy orientálja a települési önkormányzatokat értékalapú szolgáltatói kultúrájuk tudatos fejlesztésére, ezen keresztül erősíti érdekhordozóik bizalmát, a települések fenntartható fejlődését. A lokális, helyi társadalomban élők, a településen működtetett vállalkozások, a nonprofit és civil szervezetek, egyházak képviselőinek, tagjainak büszkeségévé válhat a Díj, amely hozzájárul a településhez tartozás érzésének kiváltásához, megerősítéséhez.
A díjpályázat járulékos célja, hogy az önkormányzati hivatalokban, szervezetekben dolgozók szakmai, emberi megbecsültsége – minőségi feladatellátásukon keresztül – erősödjék a társadalomban.

A Szolgáltató Önkormányzat Díj a benyújtandó pályázatban megjelenő, a pályázat benyújtását megelőző években megvalósult és azóta is fenntartott jó gyakorlatok alapján nyerhető el.

Az önkormányzatok településük lakosságszáma alapján 5 kategóriában pályázhatnak. A Szolgáltató Önkormányzat Díj elnyerése anyagi elismeréssel nem jár, de kiemelt erkölcsi megbecsülést jelent az azt elnyerő önkormányzatnak. Egy pályázati évben legfeljebb tíz helyi önkormányzat részesíthető a kitüntetésben, amelyet a Szolgáltató Önkormányzat Díj szakmai kuratóriuma javaslata alapján a Belügyminiszter adományoz a nyertes önkormányzatoknak. A Díj első ízben 2019 júniusában kerül átadásra.

A pályázati felhívásban 6 olyan hatásterület került megjelölésre, mely területekhez a szolgáltató önkormányzat értékei és a pályázatban bemutatandó jó gyakorlatok a feladatellátás során kapcsolódnak. Ezek a hatásterületek az alábbiak: településen élők biztonsága, digitális helyi társadalom, helyi gazdaság ösztönzése, inkluzív növekedés, településidentitás, önkormányzati együttműködés.  

Az 5001-20000 lakosságszám szerinti kategóriában a fenti hatásterületek közül legalább kettőt érintően kell benyújtani négy jó gyakorlatot. 

A hatásterületeken akár négynél több jó gyakorlatot is be tudna mutatni az Önkormányzat, azonban a pályázat behatárolja ezek számát. A településen élők biztonsága hatásterületen a gyermekjóléti és gyermekvédelmi alapellátás és az ehhez kapcsolódó szociális feladatellátás, a településidentitás hatásterületen pedig a hagyományőrzés, kulturális élet, a generációkhoz illeszkedő jóléti szolgáltatások, valamint az egészséges életmód térszerkezetének biztosítása az a részterület, melyeket illetően jó gyakorlatokat tud az Önkormányzat bemutatni a pályázat keretében. 

A pályázatot 2019. február 1-ig lehet elektronikus úton benyújtani, a benyújtás egyik alapfeltétele, hogy az önkormányzat Képviselő-testülete határozatban deklarálja, hogy az önkormányzat feladatellátását a szolgáltatói kultúra értékrendje szerinti cselekvés kíséri.

Kérem, hogy a Képviselő-testület fogadja el a fentiek szerinti határozati javaslatot. 

Berettyóújfalu, 2019. január 23.

									Muraközi István
								         polgármester

HATÁROZATI JAVASLAT

Berettyóújfalu Város Önkormányzata Képviselő-testülete kinyilvánítja, hogy a kötelező és önként vállalt feladatai ellátását a szolgáltatói kultúra alábbi értékei szerinti cselekvés kíséri:

-	Önkormányzati feladatmegvalósítás szakmai hitelessége.
-	Önkormányzati feladatmegvalósítást kísérő partnerség.
-	Önkormányzati feladatmegvalósítást kísérő nyilvánosság.
-	A szolgáltatást nyújtók emberi, szakmai hitelessége, minősége.

Berettyóújfalu Város Önkormányzata a szolgáltatói kultúra ezen értékeit megjelenítő jó gyakorlatok bemutatásával pályázik a Szolgáltató Önkormányzat Díjra.

Határidő:	azonnal
Felelős:      Muraközi István polgármester